Uznesenie Krajského súdu Banská Bystrica sp. zn. 27Sp/18/2012 z 25. 11. 2012
Uznesenie Krajského súdu Banská Bystrica z 25. novembra 2012, sp. zn. 27Sp/18/2012, ECLI:SK:KSBB:2012:6012200616.1
Súd: Krajský súd Banská Bystrica
Spisová značka: 27Sp/18/2012
ECLI: ECLI:SK:KSBB:2012:6012200616.1
Dátum vydania: 25. 11. 2012
Forma: Uznesenie
Text rozhodnutia
Súd: Krajský súd Banská Bystrica Spisová značka: 27Sp/18/2012 Identifikačné číslo súdneho spisu: 6012200616 Dátum vydania rozhodnutia: 26. 11. 2012 Meno a priezvisko sudcu, VSÚ: JUDr. Mgr. Katarína Žebyová ECLI: ECLI:SK:KSBB:2012:6012200616.1 Uznesenie Krajský súd v Banskej Bystrici v právnej veci navrhovateľa: Ladislav Žembery, nar. XX.XX.XXXX, X. XX, XXX XX T. proti odporcovi: Centrum právnej pomoci o preskúmanie zákonnosti rozhodnutia a postupu odporcu č. 3N 1755/12 takto r o z h o d o l : Odvolanie navrhovateľa o d m i e t a . Žiaden z účastníkov nemá právo na náhradu trov konania. o d ô v o d n e n i e : Dňa 22. júna 2012 bolo Centru právnej pomoci, Kancelária Nitra doručené odvolanie navrhovateľa Ladislava Žemberyho, nar. XX.XX.XXXX, X. XX, XXX XX T. proti rozhodnutiu Centra právnej pomoci č. 3N 1755/12. Centrum právnej pomoci, Kancelária Nitra postúpilo odvolanie Krajskému súdu v Banskej Bystrici ako vecne a miestne príslušnému na rozhodnutie o predmetnom odvolaní. Predmetné odvolanie neobsahovalo zákonom stanovené náležitosti v zmysle § 249 ods. 2, § 42 ods. 3 a § 79 ods. 1 O.s.p. v spojení s § 246c ods. 1 O.s.p.. Súd preto uznesením č. 27Sp/18/2012-11 zo dňa 17. októbra 2012 vyzval navrhovateľa na odstránenie vád odvolania v lehote 10 dní od doručenia uvedeného uznesenia, ktoré spočívajú v tom, že navrhovateľ toto podanie nepodpísal, neoznačil odporcu, neoznačil rozhodnutie správneho orgánu, ktoré napáda, jeho dátumom vydania a neuviedol, aký konečný návrh robí. Súd v uvedenom uznesení na odstránenie vád odvolania uviedol, že navrhovateľ môže tieto vady odvolania odstrániť tak, že toto podanie podpíše, pretože podľa ust. § 42 ods. 3 O.s.p. podanie musí byť podpísané. Navrhovateľ tiež označí odporcu (správny orgán, ktorý vydal napadnuté rozhodnutie) jeho názvom, sídlom a identifikačným číslom, ak je mu pridelené. Navrhovateľ ďalej označí rozhodnutie odporcu - správneho orgánu č. 3N 1755/12, ktoré žiada preskúmať, dátumom jeho vydania. Navrhovateľ tiež uvedie konečný návrh, ako chce, aby súd rozhodol, teda či má súd napadnuté rozhodnutie odporcu zrušiť a vrátiť vec odporcovi na ďalšie konanie, pretože krajský súd rozhodujúci v správnom súdnictve podľa Piatej časti Občianskeho súdneho poriadku môže napadnuté rozhodnutie len zrušiť a vrátiť vec odporcovi na ďalšie konanie alebo napadnuté rozhodnutie potvrdiť. Navrhovateľ bol zároveň v uvedenom uznesení poučený o následkoch neodstránenia uvedených vád odvolania v stanovenej lehote. Navrhovateľ na základe uznesenia tunajšieho súdu č.k. 27Sp/18/2012-11 zo dňa 17. októbra 2012 vady odvolania neodstránil. Uvedené uznesenie bolo navrhovateľovi doručené dňa 29. októbra 2012. Lehota 10 dní na odstránenie vád odvolania uložená v uvedenom uznesení uplynula navrhovateľovi dňa 08. novembra 2012. Navrhovateľ sa voči uvedenému uzneseniu neodvolal a toto uznesenie sa preto stalo právoplatným dňa 14. novembra 2012. Podľa § 250l ods. 1 Občianskeho súdneho poriadku (ďalej len „O.s.p.“) podľa ustanovení tejto hlavy sa postupuje v prípadoch, v ktorých zákon zveruje súdom rozhodovanie o opravných prostriedkoch proti neprávoplatným rozhodnutiam správnych orgánov. Podľa § 250p O.s.p. ak je návrh podaný oneskorene alebo ho podá ten, kto naň nie je oprávnený, alebo ak sa napadá rozhodnutie, ktoré preskúmaniu nepodlieha, alebo ak navrhovateľ neodstránil vady, ktorých odstránenie súd nariadil a ktoré bránia vecnému vybaveniu návrhu, súd uznesením opravný prostriedok odmietne. Odvolanie proti uzneseniu je prípustné. Z uvedeného vyplýva, že navrhovateľ na základe uznesenia tunajšieho súdu č.k. 27Sp/18/2012-11 zo dňa 17. októbra 2012 v stanovenej lehote, t.j. do 08. novembra 2012 vady odvolania, ktoré bránia vecnému vybaveniu návrhu, neodstránil. Občiansky súdny poriadok v ustanovení § 250p O.s.p. stanovuje postup súdu, keď navrhovateľ bol vyzvaný na odstránenie vád podania spolu s poučením o následkoch ich neodstránenia v určenej lehote, ktorým je odmietnutie opravného prostriedku. Keďže zákon súdu neumožňuje opätovne vyzvať na odstránenie vád podania, súd musel opravný prostriedok - odvolanie odmietnuť podľa § 250p O.s.p. z dôvodu, že navrhovateľ neodstránil vady odvolania, ktorých odstránenie súd nariadil uznesením č.k. 27Sp/18/2012-11 zo dňa 17. októbra 2012 a ktoré bránia vecnému vybaveniu návrhu. O trovách konania súd rozhodol tak, že žiaden z účastníkov nemá právo na náhradu trov konania (§ 250k ods. 1 O.s.p. v spojení s § 250l ods. 2 O.s.p.), pretože odvolanie bolo odmietnuté a súd nezistil splnenie podmienok na náhradu trov konania podľa § 250k ods. 1 O.s.p.. Poučenie: P o u č e n i e : Proti tomuto uzneseniu je prípustné odvolanie, ktoré možno podať v lehote 15 dní od jeho doručenia na súde, proti rozhodnutiu ktorého smeruje. V odvolaní sa má popri všeobecných náležitostiach (§42 ods.3 O. s. p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

